Α4-0102/95/Μέρος Ι.Α.

Ψήφισμα σχετικά με τη λειτουργία της Συνθήκης για την Ευρωπαϊκή Ένωση εν όψει της Διακυβερνητικής Διάσκεψης του 1996 - Υλοποίηση και ανέλιξη της Ένωσης

Το Ευρωπαϊκό Κοινοβούλιο,

- έχοντας υπόψη το αίτημα του Ευρωπαϊκού Συμβουλίου της Κέρκυρας προς όλα τα όργανα της Ευρωπαϊκής Ένωσης, να εκπονήσουν έκθεση για τη λειτουργία της Συνθήκης της Ευρωπαϊκής Ένωσης (ΣΕΕ),

- έχοντας υπόψη τη δημιουργία Ομάδας Προβληματισμού που θα συμβάλει στην προετοιμασία της Διακυβερνητικής Διάσκεψης (ΔΚΔ) του 1996, όπως προβλέπεται ρητώς από το άρθρο Ν της ΣΕΕ, και η οποία θα αρχίσει τις εργασίες της τον Ιούνιο 1995,

- έχοντας υπόψη ότι, βάσει της διαδικασίας που προβλέπεται στο άρθρο Ν, η Ένωση θα πρέπει «να διατηρήσει στο ακέραιο το κοινοτικό κεκτημένο και να το αναπτύξει», σύμφωνα με το άρθρο Β της ΣΕΕ,

- έχοντας υπόψη ότι το Συμβούλιο και το Ευρωπαϊκό Κοινοβούλιο έχουν συμφωνήσει, στο πλαίσιο των διοργανικών συμφωνιών, ότι ορισμένες διατάξεις των Συνθηκών (διαδικασίες προϋπολογισμού, επιτροπολογία) θα επανεξετασθούν κατά τη Διακυβερνητική Διάσκεψη του 1996,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Θεσμικών Θεμάτων και τις γνωμοδοτήσεις της Επιτροπής Εξωτερικών Υποθέσεων, Ασφάλειας και Αμυντικής Πολιτικής, της Επιτροπής Γεωργίας και Ανάπτυξης της Υπαίθρου, της Επιτροπής Προϋπολογισμών, της Επιτροπής Οικονομικής, Νομισματικής και Βιομηχανικής Πολιτικής, της Επιτροπής Έρευνας, Ενέργειας και Τεχνολογικής Ανάπτυξης, της Επιτροπής Εξωτερικών Οικονομικών Σχέσεων, της Επιτροπής Νομικών Θεμάτων και Δικαιωμάτων των Πολιτών, της Επιτροπής Κοινωνικών Υποθέσεων και Απασχόλησης, της Επιτροπής Περιφερειακής Πολιτικής, της Επιτροπής Μεταφορών και Τουρισμού, της Επιτροπής Περιβάλλοντος, Δημόσιας Υγείας και Προστασίας των Καταναλωτών, της Επιτροπής Πολιτισμού, Νεότητας, Παιδείας και Μέσων Ενημέρωσης, της Επιτροπής Ανάπτυξης και Συνεργασίας, της Επιτροπής Πολιτικών Ελευθεριών και Εσωτερικών Υποθέσεων, της Επιτροπής Αλιείας, της Επιτροπής Κανονισμού, της Επιτροπής Ελέγχου της Εντολής και Ασυλιών, της Επιτροπής για τα Δικαιώματα της Γυναίκας, Αναφορών και της Προσωρινής Επιτροπής για την Απασχόληση (Α4-0102/95),

A. λαμβάνοντας υπόψη ότι η ευρωπαϊκή ολοκλήρωση η οποία, ήδη από την αρχή, είναι ταυτόσημη με την ειρήνη, την πολιτική σταθερότητα, την αρμονική οικονομική και κοινωνική ανάπτυξη και επιδρά ευεργετικά σε όλους τους πολίτες, αντιμετωπίζει εν τούτοις σήμερα νέες προκλήσεις, που γεννήθηκαν μετά το τέλος του ψυχρού πολέμου και που προκαλούνται από την διεθνοποίηση της οικονομίας και τις επιζήμιες για την οικολογία ενέργειες, από την επανάσταση της πληροφορικής και τις επιπτώσεις της στην απασχόληση, και από την ολοένα και μεγαλύτερη βελτίωση στον τομέα της ισότητας μεταξύ ανδρών και γυναικών, προκλήσεις που απαιτούν την ανάληψη πρωτοβουλιών εκ μέρους της Ευρωπαϊκής Ένωσης οι οποίες θα της επιτρέψουν:

α) να αναλάβει όλες τις ευθύνες της στην υπηρεσία της ειρήνης, του σεβασμού των ανθρωπίνων δικαιωμάτων και της δημοκρατικής σταθερότητας της ευρωπαϊκής ηπείρου και των γειτονικών περιοχών, και ιδίως των χωρών της Κεντρικής και Ανατολικής Ευρώπης και των μεσογειακών χωρών.

β) να καταστεί πόλος βιώσιμης οικονομικής ανάπτυξης, κοινωνικώς ισόρροπης και ικανής να δημιουργήσει θέσεις απασχόλησης, στο πλαίσιο μιας παγκόσμιας οικονομίας που εμπνέεται από τις ίδιες αυτές αρχές,

γ) να καταστήσει την καταπολέμηση της ανεργίας και της περιθωριοποίησης πρωτεύοντα στόχο των πολιτικών της Ευρωπαϊκής Ένωσης και ειδικότερα της Οικονομικής και Νομισματικής Ένωσης,

δ) να εξασφαλίσει στους πολίτες της την άσκηση των δικαιωμάτων και ελευθεριών τους, να συμβάλει στη διατήρηση της ασφάλειας του καθενός, διασφαλίζοντας συγχρόνως τις πολιτισμικές, εθνικές ή περιφερειακές ταυτότητες,

λαμβάνοντας συνεπώς υπόψη ότι η Ένωση πρέπει να αποκτήσει τόσο διεθνή ταυτότητα, που θα χαρακτηρίζεται από συνεκτική εξωτερική πολιτική, όσο και τα απαραίτητα εργαλεία για την άσκηση των εσωτερικών της πολιτικών,

Β. λαμβάνοντας υπόψη ότι κατά τη Διακυβερνητική Διάσκεψη του 1996 η Ευρωπαϊκή Ένωση θα κληθεί να αντιμετωπίσει μια τριπλή θεσμική πρόκληση:

- την ανάγκη να αντιμετωπίσει ένα δημοκρατικό έλλειμμα που όλο και περισσότεροι πολίτες της Ευρωπαϊκής Ένωσης θεωρούν απαράδεκτο,

- την ανάγκη να επανακαθορίσει τις υπερβολικά πολύπλοκες πλέον, εξαιρετικά δυσκίνητες και συχνά αναποτελεσματικές διαδικασίες λήψης αποφάσεων,

- την ανάγκη να προετοιμασθεί για περαιτέρω διεύρυνση, χωρίς να επιβραδυνθεί η διαδικασία ολοκλήρωσης ή να εξανεμισθεί η πρόοδος που έχει ήδη συντελεσθεί,

Γ. λαμβάνοντας υπόψη ότι οι κυριότερες ανεπάρκειες, που παρατηρούνται στο πλαίσιο της Συνθήκης για την Ευρωπαϊκή Ένωση, είναι:

- η έλλειψη διαφάνειας και πλήρους δημοκρατικής ευθύνης του Συμβουλίου, ιδίως όταν αποφασίζει για νομοθετικά θέματα,

- οι ελλείψεις και οι ανεπάρκειες στην εφαρμογή μιας συνεκτικής και αποτελεσματικής κοινής πολιτικής εξωτερικών υποθέσεων και ασφάλειας και των πολιτικών στους τομείς της δικαιοσύνης και των εσωτερικών υποθέσεων, μειονεκτήματα τα οποία καθίστανται εμφανέστερα δεδομένου ότι είναι σαφές πως πολλές νέες κοινοτικές διατάξεις που εντάσσονται στον πρώτο πυλώνα έχουν λειτουργήσει σωστά,

- θεσμικοί μηχανισμοί, που έχουν σχεδιασθεί για μία Ευρώπη έξι κρατών μελών και που έκτοτε δεν έχουν δεόντως αναπροσαρμοσθεί, μηχανισμοί που δεν θα μπορούσαν απλώς να μεταφερθούν αυτούσιοι σε μία Ευρωπαϊκή Ένωση άνω των 20 κρατών μελών χωρίς κίνδυνο παράλυσης και διάλυσης της Ένωσης αυτής,

Δ. λαμβάνοντας υπόψη ότι η Ευρωπαϊκή Ένωση πρέπει επομένως να προσπαθήσει να επιτύχει γενική βελτίωση στις εκτελεστικές, νομοθετικές, δημοσιονομικές και ελεγκτικές της λειτουργίες εντός ενιαίου θεσμικού πλαισίου, ούτως ώστε να καταστεί πιο αποτελεσματική, να ανταποκρίνεται περισσότερο στις προσδοκίες των πολιτών της και να δυνηθεί να αναπτύξει τις απαραίτητες πολιτικές της για το μέλλον,

Ε. διαπιστώνει ότι η διεύρυνση της Ένωσης δεν ενδείκνυται χωρίς ορισμένες θεμελιώδεις αναπροσαρμογές στη δομή της Ένωσης και στις Ευρωπαϊκές Συνθήκες,

ΣΤ. εκτιμώντας ότι στο πλαίσιο της μεταρρύθμισης των Συνθηκών απαιτείται η εφαρμογή της αρχής της επάρκειας των μέσων,

Εγκρίνει τους ακόλουθους προσανατολισμούς:

Ι. ΣΤΟΧΟΙ ΚΑΙ ΠΟΛΙΤΙΚΕΣ ΤΗΣ ΕΝΩΣΗΣ

1. η Ευρωπαϊκή Ένωση θα πρέπει να ενισχύσει το σημερινό πλαίσιο των πολιτικών της εάν θέλει να ανταποκριθεί επιτυχώς στην οικονομική και πολιτική αλλαγή και να αυξήσει την αξιοπιστία της στα μάτια των πολιτών της. Για να το επιτύχει, θα χρειασθεί να αναπτύξει νέες πολιτικές για το μέλλον και να ενδυναμώσει τις ήδη υπάρχουσες πολιτικές της. Η ενδυνάμωση αυτή δεν είναι εφικτή παρά μόνον στην προοπτική της συγχώνευσης των τριών πυλώνων και σε ένα ενιαίο θεσμικό πλαίσιο[semigr ]

Μία Συνθήκη για τους πολίτες της Ένωσης

2. η ενοποίηση της Συνθήκης θα καταστήσει τις δομές της πολύ σαφέστερες και πιο λογικές. Επί πλέον, η Συνθήκη πρέπει να απλοποιηθεί περαιτέρω και να γίνει μεγαλύτερη πηγή εμπνεύσεως για τους πολίτες της:

(i) το σημερινό προοίμιο της Συνθήκης πρέπει να διατυπωθεί εκ νέου με πιο εμπνευσμένο τρόπο, και οι διατάξεις που αφορούν τα δικαιώματα των πολιτών πρέπει να μεταφερθούν στην αρχή της Συνθήκης[semigr ]

(ii) η Συνθήκη πρέπει να προβλέπει διαχωρισμό των διατάξεων που διέπουν τα Όργανα και αυτών που διέπουν το περιεχόμενο των πολιτικών[semigr ]

(iii) τα απηρχαιωμένα άρθρα της Συνθήκης πρέπει να απαλειφθούν[semigr ]

Η Ένωση πρέπει να αναλάβει πλήρως τις νέες ευθύνες της

Α. Μία πραγματική διάρθρωση της Κοινής Εξωτερικής Πολιτικής και Πολιτικής για την Ασφάλεια (ΚΕΠΠΑ)

3. θα πρέπει να υπάρξει αποτελεσματικότερη εξωτερική πολιτική της ΕΕ στο πλαίσιο του κοινοτικού πυλώνα, η οποία θα ενσωματώνει την κοινή εμπορική πολιτική, την πολιτική αναπτυξιακής συνεργασίας, την ανθρωπιστική βοήθεια και τα θέματα της ΚΕΠΠΑ, και θα επιτυγχάνει την καλύτερη διατύπωση της πολιτικής για θέματα ασφάλειας και άμυνας σε επίπεδο ΕΕ, με μόνιμη κοινή στρατηγική στο πλαίσιο των διεθνών οργανισμών που έχουν αρμοδιότητα στον τομέα αυτό. Στο πλαίσιο αυτό, η κοινή αμυντική πολιτική θα πρέπει να εγγυάται την προάσπιση των συνόρων της Ένωσης και των κρατών μελών της και να δίνει τη δυνατότητα στην Ένωση να αναλαμβάνει τις ευθύνες της για τη διατήρηση και την αποκατάσταση του δικαίου διεθνώς, εξυπακουομένου ότι η Ένωση θα απορροφήσει τις αρμοδιότητες της ΔΕΕ[semigr ]

(i) πρέπει να υπάρχει η δυνατότητα με ειδική πλειοψηφία, ορισμένος αριθμός κρατών μελών να αναλαμβάνει ανθρωπιστική, διπλωματική ή στρατιωτική δράση που θα μπορούσε να χαρακτηρισθεί ως «κοινή δράση», εννοουμένου ότι κανένα κράτος μέλος που δεν το επιθυμεί δεν πρόκειται να υποχρεωθεί να συμμετάσχει, αλλά ούτε και θα μπορεί να αποτρέψει την πλειοψηφία από το να αναλάβει αυτή τη δράση[semigr ]

(ii) η Επιτροπή πρέπει να συμμετέχει πλήρως στον καθορισμό και τη χάραξη της ΚΕΠΠΑ, με δικαίωμα πρωτοβουλίας. Σε αυτήν παραχωρείται η εκτελεστική αρμοδιότητα. Προκειμένου να αντιμετωπίζονται οι δυσκολίες στους τομείς της χάραξης και του σχεδιασμού των πολιτικών, θα πρέπει να συσταθεί κοινή μονάδα προγραμματισμού και ανάλυσης Επιτροπής-Συμβουλίου[semigr ]

(iii) ο δημοκρατικός έλεγχος των θεμάτων που δεν εντάσσονται στον πρώτο πυλώνα πρέπει να ασκείται από το Ευρωπαϊκό Κοινοβούλιο όπως και από τα εθνικά κοινοβούλια. Η γνώμη του Ευρωπαϊκού Κοινοβουλίου πρέπει να ζητείται υποχρεωτικά όταν το Συμβούλιο εγκρίνει κοινή θέση ή αποφασίζει «κοινή δράση». Το Συμβούλιο πρέπει υποχρεωτικά να παρέχει πληροφορίες σχετικά με τα θέματα αυτά και θα πρέπει να καθιερωθεί ρύθμιση για την εμπιστευτική εξέτασή τους[semigr ]

(iv) θα πρέπει να καταργηθεί το άρθρο 223 της Συνθήκης το οποίο αποτελεί εμπόδιο για έναν έλεγχο της πωλήσεως όπλων σε τρίτες χώρες και παρεμποδίζει τη δημιουργία μιας πραγματικής κοινής πολιτικής των κρατών μελών στον τομέα των εξοπλισμών.

(v) ένα πρώτο βήμα που θα συνέβαλε στην πρόληψη των συγκρούσεων θα ήταν η δημιουργία Ευρωπαϊκού Μη Στρατιωτικού Σώματος Ειρήνης (με τη συμμετοχή και των αντιρρησιών συνείδησης) που θα διαθέτει προσωπικό ειδικευμένο στην παρακολούθηση, τη διαμεσολάβηση και την επίλυση των συγκρούσεων.

Β. Αποτελεσματική δράση στον τομέα της δικαιοσύνης και των εσωτερικών υποθέσεων

4. θα πρέπει να σημειωθεί αποτελεσματική πρόοδος στον τομέα της δικαιοσύνης και των εσωτερικών υποθέσεων, που δεν θα πρέπει πλέον να διαχωρίζονται τεχνητά από τις συναφείς πολιτικές εντός του πεδίου αρμοδιότητας της Κοινότητας. Οι αποφάσεις σε θέματα πολιτικής ασύλου, διέλευσης των εξωτερικών συνόρων των κρατών μελών και ελέγχου της διέλευσης αυτής, μεταναστευτικής πολιτικής και πολιτικής μη κοινοτικών υπηκόων, καθώς και δράσης κατά των ναρκωτικών, πρέπει σταδιακά να εισέλθουν στον κοινοτικό τομέα αρμοδιότητας. Προκειμένου να διευκολυνθεί η καταπολέμηση σοβαρών διασυνοριακών εγκλημάτων, θα πρέπει να δοθεί στη Europol η επιχειρησιακή αρμοδιότητα την οποία χρειάζεται. Θα πρέπει τάχιστα να καθιερωθεί η χρήση της διαδικασίας «γέφυρας» σε μεγαλύτερο βαθμό και μεγαλύτερη ελαστικότητα, την οποία προβλέπει το άρθρο Κ9 της Συνθήκης, ιδίως μέσω της επέκτασής της σε όλα τα θέματα που απαριθμούνται στο άρθρο Κ1 και την έγκριση από το Συμβούλιο με ειδική πλειοψηφία. Θα πρέπει να αρθούν οι υφιστάμενοι περιορισμοί στο δικαίωμα πρωτοβουλίας και εκτέλεσης της Επιτροπής, να ενισχυθούν οι ρόλοι του Δικαστηρίου, του Ελεγκτικού Συνεδρίου και του Ευρωπαϊκού Κοινοβουλίου, και ο νομοθέτης θα πρέπει να μπορεί να εγκρίνει οδηγίες χωρίς να απαιτείται ομοφωνία. Λαμβάνοντας υπόψη τη προοδευτική ενσωμάτωση του τρίτου πυλώνα, οι συμφωνίες του Schengen θα πρέπει να ενσωματωθούν σταδιακά στην πολιτική της Ένωσης.

Γ. Μία πιο ισόρροπη ΟΝΕ

5. όσον αφορά την Οικονομική και Νομισματική Ένωση, το χρονοδιάγραμμα πρέπει να διατηρηθεί και τα κριτήρια σύκλισης δεν πρέπει να τροποποιηθούν, αλλά οι διατάξεις νομισματικής πολιτικής θα πρέπει να αντισταθμίζονται με ενίσχυση του συντονισμού της οικονομικής πολιτικής (ήτοι στον τομέα της πολυμερούς εποπτείας, και με τη θέσπιση ευρέων προσανατολισμών οικονομικής πολιτικής στο επίπεδο της ΕΕ) και με σαφή σύνδεση με το άρθρο 2 της Συνθήκης που ορίζει ότι όλα τα θεσμικά όργανα της Ένωσης πρέπει να εργάζονται ώστε να προωθήσουν "... ένα υψηλό επίπεδο απασχόλησης και κοινωνικής προστασίας, την άνοδο του βιοτικού επιπέδου και της ποιότητας ζωής, την οικονομική και κοινωνική συνοχή και την αλληλεγγύη μεταξύ των κρατών μελών». Ο δημοκρατικός έλεγχος επί θεμάτων ΟΝΕ πρέπει να ενισχυθεί σημαντικά, με την αναγνώριση ευρύτερου ρόλου στο Ευρωπαϊκό Κοινοβούλιο (ιδίως στα σημεία όπου η Συνθήκη προβλέπει την έγκριση συστάσεων ή οικονομικών κατευθύνσεων εκ μέρους του Συμβουλίου). Για εκείνα τα κράτη τα οποία δεν πληρούν τα κριτήρια της σύγκλισης αλλά ακολουθούν οικονομικές πολιτικές σύμφωνα με τα αναφερόμενα κριτήρια και έχουν επιδείξει με αξιόπιστο τρόπο τη θέλησή τους να εισέλθουν στην τρίτη φάση της ΟΝΕ, η Ευρωπαϊκή Ένωση πρέπει να προσφέρει την πολιτική της υποστήριξη για τις προσπάθειές τους και να τα διευκολύνει με κάθε είδους βοήθεια που χρειάζονται για να επιτύχουν αυτούς τους στόχους[semigr ]

6. η επιδίωξη της πλήρους απασχόλησης πρέπει να αποτελεί ρητό στόχο των κρατών και της Ένωσης, και θα πρέπει να δημιουργηθεί Επιτροπή Απασχόλησης που θα διαθέτει τις ίδιες εξουσίες με τη Νομισματική Επιτροπή[semigr ]

Δ. Περισσότερα δικαιώματα για τους πολίτες της ΕΕ και πληρέστερη προστασία των θεμελιωδών δικαιωμάτων όλων των κατοίκων της ΕΕ

7. η έννοια της ιθαγένειας της ΕΕ πρέπει να αποκτήσει μεγαλύτερο νόημα με την ανάπτυξη ειδικών δικαιωμάτων που συνδέονται με την ιθαγένεια αυτή, ιδίως δε με τους εξής τρόπους:

- προσχώρηση της Ένωσης στη Σύμβαση Ανθρωπίνων Δικαιωμάτων και Θεμελιωδών Ελευθεριών του Συμβουλίου της Ευρώπης[semigr ]

- αναγνώριση νέου δικαιώματος όλων των πολιτών της ΕΕ να ενημερώνονται για τα θέματα της Ευρωπαϊκής Ένωσης[semigr ]

- συμπερίληψη στη Συνθήκη ρητής αναφοράς στην αρχή της ίσης μεταχείρισης, ανεξαρτήτως φυλής, φύλου, ηλικίας, αναπηρίας ή θρησκείας (συμπεριλαμβανομένης της μνείας των θεμελιωδών κοινωνικών δικαιωμάτων των εργαζομένων που κατοχυρώνονται στον Χάρτη, τα οποία πρέπει να διευρυνθούν και να επεκταθούν σε όλους τους πολίτες της Ένωσης)[semigr ] Εγγραφή επίσης ενός άρθρου που θα κάνει ειδική αναφορά στην απαγόρευση της ποινής του θανάτου[semigr ]

- τα οικονομικά δικαιώματα που είναι διάσπαρτα σε όλο το κείμενο της Συνθήκης (όπως π.χ. το δικαίωμα ελεύθερης κυκλοφορίας και εγκατάστασης των εργαζομένων και και ελευθέρων επαγγελματιών) πρέπει να συγκεντρωθούν σε ενιαίο άρθρο και να ενισχυθούν περαιτέρω[semigr ]

- ανάπτυξη της έννοιας της «πολιτικής ιθαγένειας», με τη βοήθεια ειδικότερα μέτρων που θα διευκολύνουν τη συμμετοχή στην πολιτική ζωή του κράτους μέλους των πολιτών της Ένωσης που διαμένουν στο κράτος αυτό.

- ενίσχυση των απαιτούμενων μέτρων έτσι ώστε να υλοποιηθεί πλήρως η ελεύθερη κυκλοφορία των προσώπων[semigr ]

- η διατήρηση της πολυμορφίας της Ευρώπης πρέπει επίσης να εξασφαλισθεί μέσω ειδικής προστασίας των από μακρού εγκατεστημένων εθνικών μειονοτήτων στο πλαίσιο του σεβασμού των δικαιωμάτων του ανθρώπου, της δημοκρατίας και του κράτους δικαίου.

- οι διατάξεις της Συνθήκης που αφορούν την ισότητα δικαιωμάτων πρέπει να καλύπτουν όχι μόνον τα οικονομικά δικαιώματα, αλλά όλες τις πτυχές της ισότητας των γυναικών.

Επιπλέον, η Συνθήκη πρέπει να περιλαμβάνει σαφή αποκήρυξη του ρατσισμού, της ξενοφοβίας, του σεξισμού, των διακρίσεων λόγω σεξουαλικών προτιμήσεων, του αντισημιτισμού, του ιστορικού αναθεωρητισμού, καθώς και των κάθε μορφής διακρίσεων και να διασφαλίζει τη δέουσα νομική προστασία έναντι των διακρίσεων, για όλους τους πολίτες που κατοικούν στο έδαφος της ΕΕ[semigr ]

8. προκειμένου να αναπτυχθούν τα μέσα πολιτικής έκφρασης των πολιτών σε ευρωπαϊκό επίπεδο, πρέπει να εφαρμοσθεί και να αναπτυχθεί περαιτέρω το άρθρο 138Α της Συνθήκης που αφορά το θεσμό του ευρωπαϊκού πολιτικού κόμματος[semigr ]

Ε. Ένας χώρος για τη συνεργασία μεταξύ των ευρωπαϊκών λαών

9. η διασυνοριακή και διαπεριφερειακή συνεργασία, εκτός του ότι αποτελεί σημαντικό παράγοντα οικονομικής, κοινωνικής και πολιτιστικής ανάπτυξης, συμβάλλει στο να δημιουργούνται σχέσεις ειρηνικής συνεργασίας μεταξύ των διαφόρων ευρωπαϊκών χωρών. Για το λόγο αυτό, η Ένωση πρέπει να αποκτήσει ένα κοινοτικό νομικό πλαίσιο το οποίο θα προάγει τη διασυνοριακή και διαπεριφερειακή συνεργασία που θα βασίζεται σε μια κοινοτική πειθαρχία της χωροταξίας, ως μέσο ώθησης της ευρωπαϊκής ολοκλήρωσης και καλύτερης υλοποίησης των κοινοτικών πολιτικών. Οι διασυνοριακές συμφωνίες με τρίτες χώρες, και ειδικότερα η συμφωνία των σκανδιναβικών χωρών για την ελεύθερη κυκλοφορία, δεν πρέπει να τεθούν υπό αμφισβήτηση[semigr ]

Η Ένωση οφείλει να ενισχύσει τις σημερινές πολιτικές της

10. θα πρέπει να χαραχθεί αποτελεσματικότερη πολιτική σε ορισμένους άλλους τομείς κλειδιά:

(i) η αρχή της οικονομικής και κοινωνικής συνοχής θα πρέπει να ενισχυθεί στο πλαίσιο της Συνθήκης[semigr ]

(ii) η κοινωνική πολιτική πρέπει να αποτελεί κεντρικό τομέα της αρμοδιότητας της ΕΕ (με ενσωμάτωση του Κοινωνικού Χάρτη και άρση της δυνατότητας εξαίρεσης του Ηνωμένου Βασιλείου) και πρέπει να συνδυάζεται πιο οργανικά με την οικονομική πολιτική στο σύνολό της[semigr ]

(iii) η πολιτική ίσων ευκαιριών πρέπει να βελτιωθεί με τροποποίηση της διατύπωσης του άρθρου 119 η οποία θα διευρύνει το πεδίο εφαρμογής του ώστε να καλύπτονται όλα τα θέματα απασχόλησης και κοινωνικής ασφάλισης[semigr ]

(iv) τα θέματα ενεργειακής πολιτικής των Συνθηκών ΕΚΑΧ και ΕΥΡΑΤΟΜ καθώς και άλλα σχετικά ζητήματα πρέπει να ενταχθούν σε κοινό πλαίσιο ενεργειακής πολιτικής, το οποίο να συμβάλλει στη διασφάλιση συνολικής συνεργασίας για την ασφάλεια του εφοδιασμού και την προστασία του περιβάλλοντος[semigr ]

(v) η κοινή γεωργική πολιτική, ως καθοριστικής σπουδαιότητας τομέας πολιτικής της Ένωσης, πρέπει να έχει ως στόχο την οικολογική και κοινωνικά αποδεκτή εκμετάλλευση των γαιών καθώς και τη διαρκή και σταθερή ανάπτυξη των περιφερειών[semigr ] πρέπει εξάλλου να συνδεθεί στενότερα με την πολιτική τροφίμων, την ανάπτυξη της υπαίθρου και τα οικολογικά ζητήματα, και να ενταχθεί καλύτερα στην κανονική διαδικασία του προϋπολογισμού[semigr ]

επειδή οι περισσότερες εκ των αρμοδιοτήτων της Ένωσης στον γεωργικό τομέα, δεν υπόκεινται στον άμεσο έλεγχο των εθνικών κοινοβουλίων, θα πρέπει να υπόκεινται σε αυστηρό δημοκρατικό έλεγχο που θα ασκείται εκ μέρους του Ευρωπαϊκού Κοινοβουλίου[semigr ] πράγματι τα εθνικά κοινοβούλια έπαψαν, εδώ και αρκετό χρονικό διάστημα, να έχουν αρμοδιότητες για θέματα πολιτικής αγορών και γεωργικών τιμών και, κατέπέκταση, για θέματα που άπτονται της πολιτικής για τα γεωργικά έσοδα.

Θα πρέπει να αναπροσαρμοστούν οι στόχοι της ΚΑΠ που αναφέρονται στο άρθρο 39, περιλαμβάνοντας σάυτούς ειδικότερα την έννοια της «αγροτικής ανάπτυξης»[semigr ]

(vi) οι αρμοδιότητες σε θέματα αλιείας πρέπει να είναι ανεξάρτητες από τις αρμοδιότητες σε θέματα γεωργίας[semigr ] η κοινή αλιευτική πολιτική θα πρέπει να επανεξετασθεί με βάση τις θεμελιώδεις αρχές που διέπουν την κοινή πολιτική, ήτοι τη διατήρηση των αλιευτικών πόρων και τη σχετική σταθερότητα.

(vii) τα υπάρχοντα άρθρα της Συνθήκης για την περιβαλλοντική πολιτική πρέπει να ενισχυθούν και να απλοποιηθούν, ούτως ώστε η περιβαλλοντική προστασία και η μέριμνα για την καλή μεταχείριση και την προστασία των ειδών να καταστούν θεμελιώδεις αρχές της Ευρωπαϊκής Ένωσης και να ενσωματωθεί πράγματι και με πλήρη τρόπο στις άλλες πολιτικές της ΕΕ[semigr ] στο άρθρο 3 της Συνθήκης πρέπει να περιληφθεί ως στόχος της Ένωσης η προστασία του περιβάλλοντος.

(viii) πρέπει επίσης να ενισχυθεί η προστασία των δικαιωμάτων και των συμφερόντων των καταναλωτών με τη δημιουργία της βάσης μιας πραγματικής πολιτικής για τους καταναλωτές[semigr ]

(ix) στον τομέα των μεταφορών η Συνθήκη πρέπει να θεσπίζει ολοκληρωμένη κοινή πολιτική μεταφορών, με αρμοδιότητες στον έλεγχο της εναέριας κυκλοφορίας[semigr ]

(x) ο τουρισμός, στις ευρωπαϊκές πτυχές του, πρέπει να αποτελεί ίδιο και χωριστό τομέα κοινής πολιτικής, με χωριστή νομική βάση και ειδικό κεφάλαιο στην αναθεωρημένη Συνθήκη[semigr ]

(xi) η θέση της δημόσιας υπηρεσίας στο πλαίσιο δράσεων της Ευρωπαϊκής Ένωσης πρέπει να επιβεβαιωθεί με τη θέσπιση νέων άρθρων που να καθορίζουν την έννοια και το πεδίο εφαρμογής της «καθολικής υπηρεσίας» και να εξασφαλίζουν σε κάθε πολίτη το δικαίωμα της ίσης πρόσβασης σε υπηρεσίες γενικού ενδιαφέροντος, καθώς και με ad hoc μέτρα στα οποία θα λαμβάνονται υπόψη οι ιδιομορφίες των επιχειρήσεων του δημόσιου τομέα.

(xii) το κεφάλαιο για την παιδεία, την επαγγελματική κατάρτιση και τη νεότητα πρέπει να ενισχυθεί έτσι ώστε να προσεχθούν ιδιαίτερα τα δικαιώματα και τα συμφέροντα των παιδιών και των νέων και να δοθεί η δυνατότηα να ληφθούν υπόψη οι συνέπειες των τρεχουσών πολιτικών για τα παιδιά, τους νέους και τις οικογένειές τους[semigr ]

(xiii) η εξωτερική οικονομική πολιτική πρέπει να ανήκει στην αποκλειστική αρμοδιότητα της Ένωσης.

11. πρέπει να διαφυλαχθεί η πολιτιστική ταυτότητα και ποικιλομορφία της Ευρώπης και να αναγνωρισθούν ρητά η σημασία και ο πλούτος που απορρέουν από την πολιτιστική και γλωσσική εθνική και περιφερειακή ποικιλομορφία εντός της Ευρωπαϊκής Ένωσης.

Αποκλείεται κάθε περιορισμός του αριθμού των επίσημων γλωσσών και της εργασίας της Ευρωπαϊκής Ένωσης.

Απέναντι στον πολυπολιτισμικό χαρακτήρα της ευρωπαϊκής κοινωνίας, πρέπει να τονισθεί η ανάγκη προώθησης του διαπολιτισμικού διαλόγου που αποβλέπει στην ενίσχυση της αμοιβαίας κατανόησης και ανοχής[semigr ]

Διασαφήνιση των αρμοδιοτήτων

12. (i) οι ισχύουσες αρχές της επικουρικότητας και της αναλογικότητας, όπως ορίζονται στο άρθρο 3 Β της Συνθήκης, πρέπει να διατηρηθούν και να εφαρμοσθούν ορθά[semigr ]

(ii) η κατάρτιση πάγιου καταλόγου αρμοδιοτήτων της ΕΕ και των κρατών μελών θα ήταν πολύ αυστηρό μέτρο και δύσκολο να επιτευχθεί. Το άρθρο 235 πρέπει να διατηρηθεί αλλά να χρησιμοποιείται μόνο εν υστάτη ανάγκη και μετά από σύμφωνη γνώμη του ΕΚ[semigr ]

ΙΙ. ΤΑ ΟΡΓΑΝΑ ΤΗΣ ΕΝΩΣΗΣ

Η εγγύηση της ενότητας του θεσμικού συστήματος

13. η διατήρηση και ενίσχυση του ενιαίου θεσμικού πλαισίου είναι υψίστης σπουδαιότητας[semigr ]

Α. Να σταματήσει ο διαμελισμός του θεσμικού συστήματος

14. (i) οι ισχύουσες Συνθήκες πρέπει να ενοποιηθούν με τους εξής τρόπους:

- οι συναφείς διατάξεις των Συνθηκών ΕΚΑΧ και ΕΥΡΑΤΟΜ πρέπει να ενσωματωθούν στην ενοποιημένη Συνθήκη[semigr ]

- η εξωτερική πολιτική και η πολιτική ασφαλείας (συμπεριλαμβανομένης της άμυνας) καθώς και ο τομέας της δικαιοσύνης και των εσωτερικών υποθέσεων πρέπει να ενταχθούν στο κοινοτικό σύστημα αλλά να διατηρηθούν τα ειδικά χαρακτηριστικά των προηγουμένων «πυλώνων» για ορισμένα θέματα και για μία προκαθορισμένη μεταβατική περίοδο. Τούτο συνεπάγεται ότι όλα τα άρθρα της Συνθήκης που αφορούν την εξωτερική πολιτική θα συγκεντρωθούν υπό έναν ενιαίο τίτλο[semigr ]

(ii) η Ευρωπαϊκή Ένωση πρέπει να αποκτήσει ιδία νομική προσωπικότητα[semigr ]

Β. Ελαστικότητα εντός της Ένωσης

15. λόγω της αυξανόμενης ποικιλομορφίας της ΕΕ, είναι πιθανό ότι θα απαιτηθούν στο μέλλον περαιτέρω ελαστικές ρυθμίσεις, αλλά οι ρυθμίσεις αυτές:

- δεν πρέπει να διακυβεύουν το ενιαίο θεσμικό πλαίσιο, το κοινοτικό κεκτημένο ή τις αρχές της αλληλεγγύης και της οικονομικής και κοινωνικής συνοχής σε ολόκληρη την Ευρωπαοκή Ένωση[semigr ]

- δεν πρέπει να διακυβεύουν την αρχή της ισότητας όλων των κρατών και των πολιτών της Ένωσης ενώπιον των Συνθηκών[semigr ]

- δεν πρέπει να οδηγούν σε μία Ευρώπη «ΰ la carte»[semigr ]

16. το Ευρωπαϊκό Κοινοβούλιο στο σύνολό του θα πρέπει να είναι αρμόδιο για τον έλεγχο των πολιτικών της Ένωσης οι οποίες ασκούνται προσωρινώς από περιορισμένο αριθμό κρατών μελών[semigr ]

17. εάν, παρόλο που η πλειοψηφία των κρατών μελών και των λαών της ΕΕ συμφωνεί επί των βασικών θέσεων, καταστεί, στα πλαίσια της Διακυβερνητικής Διάσκεψης του 1996, αδύνατη η πραγματοποίηση προόδου λόγω ελλείψεως ομοφωνίας, θα πρέπει να μελετηθεί η δυνατότητα να ληφθούν αποφάσεις αφήνοντας στο περιθώριο τη διαφωνούσα μειοψηφία και να θεσπισθούν μηχανισμοί που θα επιτρέπουν σε ένα κράτος μέλος να αποχωρήσει από την ΕΕ υπό ορισμένες προϋποθέσεις[semigr ]

Ενίσχυση και εκδημοκρατισμός των Οργάνων της Ένωσης

18. η Διάσκεψη του 1996 δεν πρέπει να εστιάσει πρωταρχικά την προσοχή της στη μεταβίβαση νέων αρμοδιοτήτων στα Όργανα της ΕΕ αλλά στη διασαφήνιση των ρόλων τους και στην επίτευξη της δέουσας ισορροπίας μεταξύ τους[semigr ]

19. η σύνθεση των Οργάνων της ΕΕ θα πρέπει να επανεξετασθεί κατά τη Διάσκεψη του 1996 εάν πρόκειται να υπάρξει περαιτέρω διεύρυνση της ΕΕ και εάν θέλουμε τα Όργανά της να λειτουργούν αποτελεσματικά. Για κάθε Όργανο, ωστόσο, θα πρέπει το κριτήριο της αποτελεσματικότητας να συνυπολογισθεί μαζί με την ανάγκη εξυπηρέτησης των συμφερόντων τόσο των μεγάλων όσο και των μικρών κρατών μελών[semigr ] Η αρχή της καταστατικής ισότητας των κρατών που θα εγγυάται ότι όλα τα κράτη μέλη είναι ίσα όσον αφορά την συμμετοχή τους και εμπλοκή τους στην διαδικασία απόφασης της Ένωσης θα πρέπει να εφαρμόζεται.

20. πρέπει να καταβληθούν προσπάθειες να αυξηθεί προοδευτικά η εκπροσώπηση και συμμετοχή, σε όλα τα επίπεδα, των γυναικών στα θεσμικά όργανα της Ένωσης[semigr ]

Α. Η Επιτροπή

21. (i) ο ρόλος και η ανεξαρτησία της Επιτροπής πρέπει να επιβεβαιωθούν, διατηρώντας ιδίως το δικαίωμα πρωτοβουλίας της σε συνδυασμό με τις ήδη προβλεφθείσες από τη Συνθήκη προσαρμογές[semigr ]

(ii) θα πρέπει να εξακολουθήσει να υπάρχει τουλάχιστον ένας Επίτροπος ανά κράτος μέλος[semigr ] η δομή και η σύνθεση της Επιτροπής πρέπει να προσαρμοσθούν στα νέα της καθήκοντα και στις ανάγκες της διεύρυνσης, εάν θέλουμε να διατηρηθεί η συλλογική ευθύνη και αποτελεσματικότητα. Τούτο μπορεί να επιτευχθεί είτε:

- με ενίσχυση του ρόλου του προέδρου στις μεθόδους εργασίας[semigr ]

- με εσωτερική αναδιάρθρωση της Επιτροπής[semigr ]

(iii) ο Πρόεδρος της Επιτροπής πρέπει να εκλέγεται απ' ευθείας από το Ευρωπαϊκό Κοινοβούλιο, από κατάλογο προσώπων που του υποβάλλει το Ευρωπαϊκό Συμβούλιο. Τα λοιπά μέλη της Επιτροπής πρέπει εν συνεχεία να ορίζονται με συμφωνία του Προέδρου και των εθνικών κυβερνήσεων, πριν εμφανισθούν ως Σώμα ενώπιον του Κοινοβουλίου για την τελική ψήφο έγκρισης[semigr ]

(iv) το Ευρωπαϊκό Κοινοβούλιο (όπως και το Συμβούλιο) πρέπει να μπορεί να ζητεί την υποχρεωτική αποχώρηση των επί μέρους Επιτρόπων, σύμφωνα με τα άρθρα 157 και 160 της Συνθήκης[semigr ]

Β. Το Συμβούλιο

22. (i) η αρχή της διαφάνειας πρέπει να ορίζεται ρητά στη Συνθήκη, και να θεσπισθούν αναλυτικοί εκτελεστικοί μηχανισμοί (όταν το Συμβούλιο αποφασίζει επί νομοθετικών θεμάτων, οι εργασίες του πρέπει να είναι δημόσιες και η ημερήσια διάταξή του δεσμευτική). Η πρόσβαση του κοινού στα έγγραφα της ΕΕ πρέπει να βελτιωθεί αισθητά[semigr ]

τα σχέδια και οι προτάσεις πρέπει να είναι προσπελάσιμα για το κοινό μόλις εγκριθούν ή διαβιβασθούν σε άλλα όργανα, ενδιαφερόμενους οργανισμούς ή άτομα, ή δημοσιευθούν εξ ολοκλήρου ή εν μέρει από τρίτους[semigr ]

όλες οι συνεδριάσεις για προτεινόμενες νομοθετικές πράξεις πρέπει να διεξάγονται δημοσίως, εκτός και αν υπάρξει ειδική και αιτιολογημένη εξαίρεση που αποφασίζεται με πλειοψηφία των δύο τρίτων. Η εξαίρεση αυτή, θα πρέπει να κοινοποιηθεί στο Ευρωπαϊκό Κοινοβούλιο αιτιολογημένη[semigr ]

το κοινό πρέπει να έχει πρόσβαση σε όλα τα έγγραφα εκτός και αν το αρμόδιο όργανο αποφασίσει με πλειοψηφία 2/3 να υπάρξει εξαίρεση[semigr ]

(ii) το σημερινό σύστημα της ανά εξάμηνο Προεδρίας του Συμβουλίου και του Ευρωπαϊκού Συμβουλίου πρέπει να διατηρηθεί, αλλά θα πρέπει να υπάρχει μεγαλύτερη ελαστικότητα στη λειτουργία του[semigr ]

(iii) απαιτείται επέκταση της ψηφοφορίας με ειδική πλειοψηφία προκειμένου η Ευρωπαϊκή Ένωση να λειτουργήσει αποτελεσματικά. Για ορισμένους τομείς ιδιαίτερης ευαισθησίας, η ομοφωνία θα εξακολουθήσει να είναι απαραίτητη, δηλαδή, τροποποιήσεις της Συνθήκης, «συνταγματικές αποφάσεις» (διεύρυνση, ίδιοι πόροι, ενιαίο εκλογικό σύστημα) και το Άρθρο 235.

το σύστημα ψηφοφορίας εντός του Συμβουλίου θα χρειασθεί ίσως να αναπροσαρμοσθεί. Ωστόσο, αυτό δεν πρέπει να γίνει στη βάση μιας «διπλής πλειοψηφίας» κρατών και πληθυσμού, εφ'όσον το Κοινοβούλιο είναι το όργανο που εκπροσωπεί τον πληθυσμό. Το Συμβούλιο εκπροσωπεί τα κράτη. Μια σταθμισμένη ψηφοφορία αντικατοπτρίζουσα το γενικό μέγεθος των κρατών δεν πρέπει να τελεί σε αυστηρή αναλογία με τον πληθυσμό.

Σε κάθε περίπτωση, το όριο για την επίτευξη ειδικής πλειοψηφίας πρέπει να μειωθεί σε σχέση με το πολύ υψηλό επίπεδο του 71% που είναι σήμερα.

Γ. Το Ευρωπαϊκό Κοινοβούλιο

23. (i) ο αριθμός των βουλευτών του Ευρωπαϊκού Κοινοβουλίου δεν μπορεί να αυξάνεται επ' αόριστον και, πάντως, δεν πρέπει να υπερβεί τους 700. θα πρέπει να ορισθεί το κοινό καθεστώς του ευρωπαίου βουλευτή[semigr ]

(ii) το Ευρωπαϊκό Κοινοβούλιο θα πρέπει να παρέχει τη σύμφωνη γνώμη του για όλους τους διορισμούς στο Ελεγκτικό Συνέδριο, το Δικαστήριο, το Πρωτοδικείο και το Διοικητικό Συμβούλιο του Ευρωπαϊκού Συστήματος Κεντρικών Τραπεζών[semigr ]

(iii) το Ευρωπαϊκό Κοινοβούλιο και το Συμβούλιο πρέπει να αναγνωρίζονται ως ισότιμα Όργανα σε όλους τους τομείς της νομοθετικής και της δημοσιονομικής αρμοδιότητας της ΕΕ[semigr ]

(iv) ο ρόλος του Ευρωπαϊκού Κοινοβουλίου πρέπει να ενισχυθεί σε εκείνους τους τομείς όπου σήμερα παρατηρείται ανεπαρκής έλεγχος σε ευρωπαϊκό επίπεδο, και ιδίως σε θέματα της ΚΕΠΠΑ και του τομέα της δικαιοσύνης και των εσωτερικών υποθέσεων, καθώς και στον τομέα της ΟΝΕ[semigr ]

(v) οι σημερινές ανωμαλίες που παρατηρούνται σχετικά με το δικαίωμα προσφυγής του Ευρωπαϊκού Κοινοβουλίου ενώπιον του Δικαστηρίου θα πρέπει να διορθωθούν και να δοθεί στο ΕΚ, όπως στα άλλα όργανα, το δικαίωμα να ζητεί τη γνώμη του Δικαστηρίου σχετικά με το κατά πόσον οι διεθνείς συμφωνίες συμβιβάζονται με τη Συνθήκη, καθώς και το δικαίωμα να καταθέτει προσφυγές (όχι μόνο για τη διασφάλιση των δικών του προνομίων) όπως επίσης το δικαίωμα να ενημερώνεται για αιτήματα έκδοσης προδικαστικών αποφάσεων, τα οποία έχουν κατατεθεί στο Δικαστήριο, και να υποβάλλει παρατηρήσεις επ' αυτών.

(vi) Το Ευρωπαϊκό Κοινοβούλιο πρέπει να μετάσχει στη λήψη της απόφασης όσον αφορά την έδρα του.

(vii) Η Επιτροπή πρέπει να είναι υποχρεωμένη να απαντά στις πρωτοβουλίες του Κοινοβουλίου οι οποίες αναλαμβάνονται σύμφωνα με το Άρθρο 138Β, δεύτερο εδάφιο[semigr ]

24. ο δημοκρατικός έλεγχος των θεμάτων της ΕΕ θα επιτευχθεί πληρέστερα με συνεργασία μεταξύ του Ευρωπαϊκού Κοινοβουλίου και των εθνικών κοινοβουλίων. Ο ρόλος των εθνικών κοινοβουλίων θα πρέπει να ενισχυθεί με πολλούς τρόπους, όπως με ενισχυμένη συνεργασία μεταξύ των αντίστοιχων κοινοβουλευτικών επιτροπών των εθνικών κοινοβουλίων και του Ευρωπαϊκού Κοινοβουλίου και με την παροχή ευκαιριών σε ειδικά όργανα των εθνικών κοινοβουλίων να συζητούν σημαντικές ευρωπαϊκές προτάσεις με τους υπουργούς τους πριν από τις συνεδριάσεις του Συμβουλίου.

Δ. Το Ευρωπαϊκό Δικαστήριο

25. (i) το Ευρωπαϊκό Δικαστήριο πρέπει να διαθέτει όλα τα μέσα για να εξασφαλίζει την τήρηση των νόμων της ΕΕ καθώς και τη θεσμική ισορροπία της Ένωσης[semigr ] οι αρμοδιότητές του πρέπει επίσης να επεκταθούν στους τομείς της ΚΕΠΠΑ, της δικαιοσύνης και των εσωτερικών υποθέσεων καθώς και στα θέματα της Συμφωνίας Σένγκεν[semigr ]

(ii) θα πρέπει να καθιερωθούν πιο ευέλικτες εσωτερικές ρυθμίσεις που θα επιτρέπουν στο Δικαστήριο και στο Πρωτοδικείο να ανταποκρίνονται στην αύξηση του φόρτου εργασίας τους καθώς και στην προοπτική της διεύρυνσης. Προς τούτο θα πρέπει να γίνει χρήση όλων των δυνατοτήτων που προσφέρει η αύξηση του αριθμού των δικαστών ως συνέπεια των νέων εντάξεων για να δημιουργηθεί μεγαλύτερος αριθμός ειδικών τμημάτων δικαστηρίων[semigr ]

(iii) οι δικαστές και οι γενικοί εισαγγελείς του Δικαστηρίου καθώς και οι δικαστές του Πρωτοδικείου πρέπει να υπηρετούν μόνο μία, μη ανανεώσιμη θητεία 9 ετών[semigr ]

(iv) τέλος, οι όροι για την παραπομπή ορισμένων θεμάτων στο Δικαστήριο πρέπει να διευρυνθούν ούτως ώστε κάθε Όργανο της Ένωσης να έχει τη δυνατότητα (πέραν των μέσων νομικής προστασίας που προβλέπει το άρθρο 173) να προσφεύγει στο Δικαστήριο όταν εκτιμά ότι θίγονται τα δικαιώματά του επειδή ένα άλλο Όργανο ή ένα κράτος μέλος δεν εκπληρώνει υποχρέωση που απορρέει από τη Συνθήκη[semigr ]

Ε. Άλλα Όργανα

26. δεν θα πρέπει να επιτραπεί περαιτέρω αύξηση του αριθμού των μελών του Ελεγκτικού Συνεδρίου[semigr ] τα μέλη του πρέπει να υπηρετούν μόνο μία, μη ανανεώσιμη θητεία 9 ετών. Το Συνέδριο θα πρέπει επίσης να διαδραματίζει πλήρως το ρόλο του σε όλους τους τομείς δραστηριότητας της Ευρωπαϊκής Ένωσης[semigr ]

27. τα μέλη της Επιτροπής των Περιφερειών στα οποία αναφέρεται το άρθρο 198Α της Συνθήκης πρέπει να έχουν λάβει δημοκρατική εντολή σε περιφερειακή ή τοπική Συνέλευση. Το Κοινοβούλιο θα πρέπει να μπορεί να ζητεί τη γνώμη της επιτροπής αυτής (καθώς και της Οικονομικής και Κοινωνικής Επιτροπής) υπό τους αυτούς όρους με το Συμβούλιο και την Επιτροπή[semigr ]

28. είναι ανάγκη να ενισχυθεί ο ρόλος της Επιτροπής των Περιφερειών στο πλαίσιο της διαμόρφωσης των πολιτικών που την ενδιαφέρουν, έτσι ώστε να βελτιωθεί η κοινωνική και οικονομική συνοχή της Ευρωπαϊκής Ένωσης και να γίνει σεβαστή η αρχή της επικουρικότητας[semigr ]

ΙΙΙ.ΟΙ ΔΙΑΔΙΚΑΣΙΕΣ ΛΗΨΗΣ ΑΠΟΦΑΣΕΩΝ ΣΤΗΝ ΕΝΩΣΗ

Η νομοθετική λειτουργία (νομοθετικές πράξεις, διεθνείς συμφωνίες)

29. (i) πρέπει να υπάρχουν μόνο τρεις διαδικασίες λήψης αποφάσεων, η συναπόφαση, η σύμφωνη γνώμη και η διαβούλευση. Η ισχύουσα σήμερα διαδικασία συνεργασίας πρέπει να καταργηθεί[semigr ]

(ii) η εφαρμογή της διαδικασίας σύμφωνης γνώμης πρέπει να περιορίζεται στην αναθεώρηση της Συνθήκης, τις διεθνείς συμφωνίες, τη διεύρυνση και τις προσαρμογές των ιδίων πόρων[semigr ]

(iii) η διαδικασία διαβούλευσης πρέπει να περιορίζεται στις αποφάσεις επί θεμάτων κοινής εξωτερικής πολιτικής και πολιτικής για την ασφάλεια[semigr ]

(iv) σε όλους τους άλλους τομείς πρέπει να εφαρμόζεται η διαδικασία συναπόφασης[semigr ]

30. η διαδικασία συναπόφασης πρέπει επίσης να απλοποιηθεί. Θα μπορούσαν να εξετασθούν οι παρακάτω τροποποιήσεις:

(i) λήξη της διαδικασίας όταν υπάρχει συμφωνία Συμβουλίου και Κοινοβουλίου κατά την πρώτη ανάγνωση[semigr ]

(ii) εγκατάλειψη της φάσης κατά την οποία εκφράζεται πρόθεση για απόρριψη[semigr ]

(iii) καθιέρωση κατά το τέλος της πρώτης ανάγνωσης μιας απλοποιημένης διαδικασίας συνδιαλλαγής[semigr ]

(iv) χορήγηση στην Επιτροπή του δικαιώματος να προτείνει και να θέτει σε ψηφοφορία στις δύο αντιπροσωπείες της Επιτροπής Συνδιαλλαγής ένα κείμενο συμβιβασμού των διισταμένων απόψεων[semigr ]

(v) εναρμόνιση των κανόνων πλειοψηφίας που απαιτούνται για την απόρριψη του τελικού κειμένου (ανεξαρτήτως των αποτελεσμάτων της συνδιαλλαγής)[semigr ]

(vi) κατάργηση της δυνατότητας του Συμβουλίου να ενεργεί μονομερώς (επιβεβαιώνοντας την κοινή του θέση) σε περίπτωση που δεν επιτυγχάνεται συμφωνία κατά τη συνδιαλλαγή.

31. θα πρέπει να εξετασθεί σοβαρά το ενδεχόμενο καθιέρωσης της αρχής των ίσων προθεσμιών για το Συμβούλιο και το Κοινοβούλιο, κατά τις πρώτες αναγνώσεις τους για τα σχέδια νομοθετικών πράξεων[semigr ]

32. (i) ο όγκος των νομοθετικών προτάσεων, που υποβάλλονται στο Ευρωπαϊκό Κοινοβούλιο και το Συμβούλιο, πρέπει να περιορισθεί με την καθιέρωση κάποιας ιεράρχησης των κανόνων. Τούτο μπορεί να επιτευχθεί με τη δημιουργία νέας κατηγορίας εκτελεστικών πράξεων, την ευθύνη των οποίων θα έχει η Επιτροπή εφόσον εξουσιοδοτηθεί επί τούτω από την νομοθετική αρχή. Η νέα αυτή κατηγορία πράξεων δεν θα περιορίσει τις νομοθετικές δραστηριότητες και τις δραστηριότητες πολιτικού ελέγχου που ασκεί το Ευρωπαϊκό Κοινοβούλιο[semigr ]

(ii) οι υπάρχουσες διαδικασίες επιτροπολογίας πρέπει να απλοποιηθούν. Η γενική ευθύνη για τα εκτελεστικά μέτρα πρέπει να εκχωρείται στην Επιτροπή (η οποία μπορεί να χρησιμοποιεί συμβουλευτική επιτροπή για να την επικουρεί στην διαμόρφωση του συγκεκριμένου μέτρου, αλλά όχι επιτροπές του τύπου 2 και 3, που θα πρέπει να καταργηθούν). Το Συμβούλιο και το Κοινοβούλιο πρέπει να ενημερώνονται για τα προτεινόμενα μέτρα, και το καθένα πρέπει να έχει την ευκαιρία να απορρίψει ενδεχομένως την απόφαση της Επιτροπής και να ζητήσει είτε νέα εκτελεστικά μέτρα είτε πλήρεις νομοθετικές διαδικασίες[semigr ]

33. τα άρθρα της Συνθήκης που αφορούν τις διεθνείς συμφωνίες πρέπει να ενοποιηθούν, και να διασαφηνισθεί ο αντίστοιχος ρόλος της Επιτροπής και του Συμβουλίου (ειδικά όσον αφορά τις ρυθμίσεις για τη συμμετοχή της Ένωσης σε διεθνείς οικονομικούς οργανισμούς), και να ενδυναμωθεί ο δημοκρατικός ρόλος του Ευρωπαϊκού Κοινοβουλίου πριν, κατά τη διάρκεια και μετά τη διαδικασία διαπραγματεύσεων, και να απαιτείται η σύμφωνη γνώμη του για όλες τις διεθνείς συμφωνίες που συνάπτει η Ένωση (χωρίς να θίγονται οι αρμοδιότητες των εθνικών κοινοβουλίων)[semigr ]

H δημοσιονομική λειτουργία

34. η δημοσιονομική λειτουργία πρέπει να τροποποιηθεί ώστε να τηρούνται οι ακόλουθες αρχές:

(i) πρέπει να υπάρξει εξορθολογισμός της δημοσιονομικής νομοθεσίας ώστε να γίνεται διάκριση μεταξύ των αποφάσεων περί ιδίων πόρων αφενός, και του δημοσιονομικού κανονισμού και της δημοσιονομικής πειθαρχίας αφετέρου. Ο προϋπολογισμός της Ένωσης πρέπει να είναι το μόνο δημοσιονομικό κείμενο για την επίτευξη των στόχων της Ένωσης, και πρέπει να προβλέπει τη δυνατότητα έγκαιρης αντιμετώπισης εξαιρετικών και απρόβλεπτων περιστάσεων.

(ii) πρέπει να κατοχυρωθεί ο ενιαίος χαρακτήρας του προϋπολογισμού: ο προϋπολογισμός της Ευρωπαϊκής Ένωσης πρέπει να ενσωματώνει το Ευρωπαϊκό Ταμείο Ανάπτυξης, τις δανειοληπτικές και δανειοδοτικές δραστηριότητες της Κοινότητας, καθώς και τις δαπάνες του δεύτερου και τρίτου πυλώνα[semigr ]

(iii) ο πολυετής δημοσιονομικός προγραμματισμός, πρέπει να ενσωματωθεί στη Συνθήκη, ενώ θα διατηρείται ο ετήσιος χαρακτήρας του προϋπολογισμού[semigr ]

(iv) πρέπει να δοθεί στην αρμόδια για τον προϋπολογισμό αρχή αρμοδιότητα για τα έσοδα[semigr ] το Eυρωπαϊκό Κοινοβούλιο πρέπει να συμμετέχει στο σκέλος εσόδων του προϋπολογισμού με την παροχή σ' αυτό του δικαιώματος σύμφωνης γνώμης.

(v) τα έσοδα της ΕΚΤ (κατά προτεραιότητα έσοδα) θα πρέπει να θεωρηθούν ως ίδιος πόρος της Κοινότητας.

(vi) το σύστημα των εσόδων, τα οποία ανήκουν αποκλειστικά στην Ένωση, πρέπει να επιτρέπει στους πολίτες να γνωρίζουν σαφώς ποιοί πόροι χορηγούνται στην Ένωση. Πρέπει να απεικονίζει την δημοσιονομική ικανότητα των κρατών μελών και πρέπει να επιτρέπει τον καθορισμό συνολικού δημοσιονομικού ανωτάτου ορίου[semigr ]

(vii) η διαδικαστική διάκριση μεταξύ υποχρεωτικών και μη υποχρεωτικών δαπανών πρέπει να καταργηθεί[semigr ] δηλαδή, το Ευρωπαϊκό Κοινοβούλιο πρέπει να μπορεί να λειτουργεί ως ισότιμος εταίρος για όλες τις κατηγορίες δαπανών[semigr ]

(viii) η διαδικασία του προϋπολογισμού πρέπει να απλοποιηθεί, και να γίνει διαφανέστερη και αποτελεσματικότερη. Οι προτάσεις της Επιτροπής για το προσχέδιο προϋπολογισμού πρέπει να αποτελούν τη βάση για την πρώτη ανάγνωση του Ευρωπαϊκού Κοινοβουλίου. Η δημοκρατική αρχή της τελικής έγκρισης του προϋπολογισμού από το Eυρωπαϊκό Κοινοβούλιο πρέπει να διατηρηθεί[semigr ]

Η ελεγκτική λειτουργία

35. o πολιτικός έλεγχος στο πλαίσιο της Ένωσης θα ενισχυθεί με τα μέτρα που προτείνονται στις ανωτέρω παραγράφους

36. η Συνθήκη πρέπει να αναθεωρηθεί ώστε να επιτρέπει τη λήψη αυστηροτέρων μέτρων για την καταπολέμηση της απάτης και άλλων παραβάσεων του κοινοτικού δικαίου, να επιτρέπει ευρύτατες έρευνες εντός των κρατών μελών (μέσω π.χ. ενός ενισχυμένου άρθρου 138 Γ) και να δίνει τη δυνατότητα επιβολής σε επίπεδο ΕΕ αποτρεπτικών ποινικών και διοικητικών κυρώσεων (με την πρόβλεψη άρθρου, που θα επιτρέπει τη θέσπιση οδηγιών εναρμόνισης στον τομέα του ποινικού δικαίου, και που θα υποχρεώνει ρητά τα κράτη μέλη να εφαρμόζουν αποτελεσματικές, αναλογικές, εναρμονισμένες και αποτρεπτικές κυρώσεις για την παραβίαση της κοινοτικής νομοθεσίας)[semigr ]

37. στην περίπτωση, κατά την οποία καθήκοντα της ΕΕ ανατίθενται σε ανεξάρτητες υπηρεσίες και άλλες οργανώσεις, οι φορείς αυτοί πρέπει να λειτουργούν εντός πλαισίου, που εξασφαλίζει τον ορθό συντονισμό και τον έλεγχο στο επίπεδο της ΕΕ[semigr ]

38. η Ευρωπαϊκή Τράπεζα Επενδύσεων θα πρέπει να είναι περισσότερο υπόλογη (παρακολούθηση από το Ελεγκτικό Συνέδριο, δικαστικός έλεγχος από το Δικαστήριο, υποχρέωση λογοδοσίας ενώπιον του Κοινοβουλίου και του Συμβουλίου)[semigr ]

ΙV. ΟΙ ΠΡΟΟΠΤΙΚΕΣ ΤΗΣ ΔΙΕΥΡΥΝΣΗΣ

39. το Ευρωπαϊκό Κοινοβούλιο επιφυλάσσεται του δικαιώματος να υποβάλει τις αναγκαίες προτάσεις, προκειμένου να ληφθούν δεόντως υπόψη οι επιπτώσεις της διεύρυνσης, συμπεριλαμβανομένων των δημοσιονομικών προοπτικών της τελευταίας, χωρίς να κλονισθούν οι αρχές του ανταγωνισμού, της συνεργασίας και της αλληλεγγύης που ανέκαθεν αποτελούσαν τα θεμέλια της ευρωπαϊκής οικοδόμησης[semigr ]

40. το Ευρωπαϊκό Κοινοβούλιο αναμένει με ανυπομονησία την έκθεση της Επιτροπής σχετικά με τον αντίκτυπο των κοινών πολιτικών στις υποψήφιες προς προσχώρηση χώρες, από την οποία θα προέλθουν συγκεκριμένες προτάσεις για τις αναγκαίες προσαρμογές, δηλαδή σχετικά με τις πραγματικές δυνατότητες εφαρμογής αυτών των πολιτικών στις εν λόγω χώρες[semigr ]

V. ΜΕΤΡΑ ΑΜΕΣΗΣ ΣΥΝΕΧΕΙΑΣ

41. κατά τη φάση λειτουργίας της Ομάδας Προβληματισμού θα πρέπει να πραγματοποιηθεί όσο το δυνατό πιο ανοικτή συζήτηση, με τακτική δημοσίευση της έκθεσης της Ομάδας καθώς και διοργάνωση ευρείας ακρόασης για θέματα που θα απασχολήσουν τη Διάσκεψη το 1996[semigr ]

42. η φάση των διαπραγματεύσεων της Διάσκεψης του 1996 πρέπει να προβλέπει πιο ανοικτή συζήτηση από ό,τι κατά τις προηγούμενες ΔΚΔ, και πρέπει να ενισχυθεί ο ρόλος τόσο των εθνικών κοινοβουλίων όσο και του Ευρωπαϊκού Κοινοβουλίου[semigr ]

(i) θα μπορούσε να συγκληθεί συμβουλευτική διάσκεψη των κοινοβουλίων στην αρχή και στο τέλος της αναθεωρητικής διάσκεψης[semigr ]

(ii) προκειμένου να εξασφαλισθεί ότι η διαδικασία αναθεώρησης του 1996 θα είναι πιο διαφανής και πιο δημοκρατική, οι εκπρόσωποι του Κοινοβουλίου στην Ομάδα Προβληματισμού πρέπει να τονίσουν την ανάγκη αποφασιστικής τροποποίησης της μεθόδου αναθεώρησης της Συνθήκης και την ανάγκη πλήρους συμμετοχής του ΕΚ τόσο κατά τη φάση των διαπραγματεύσεων όσο και κατά τη διαδικασία κύρωσης[semigr ] ο ρόλος των εθνικών κοινοβουλίων πρέπει επίσης να ισχυροποιηθεί[semigr ]

(iii) η διοργανική διάσκεψη πρέπει να καθορίσει τις γενικές κατευθύνσεις για τη συμμετοχή του Ευρωπαϊκού Κοινοβουλίου στις διαπραγματεύσεις[semigr ]

43. πρέπει το Ευρωπαϊκό Κοινοβούλιο να παράσχει τη σύμφωνη γνώμη του για το αποτέλεσμα των διαπραγματεύσεων[semigr ]

44. θα πρέπει να εξετασθεί το ενδεχόμενο διοργάνωσης δημοψηφίσματος στο επίπεδο της Ένωσης για την κύρωση των διατάξεων της Συνθήκης, καθώς πρόκειται για συλλογική απόφαση που αφορά ολόκληρη την Ευρώπη. Ως εναλλακτική λύση θα μπορούσαν να συμφωνήσουν τα κράτη μέλη να διενεργήσουν εθνικά δημοψηφίσματα (ή ψηφοφορίες των κοινοβουλίων τους) όλα συγχρόνως ή σε διάστημα ολίγων ημερών το ένα από το άλλο[semigr ]

45. θα πρέπει να τροποποιηθεί το άρθρο Ν της Συνθήκης, για να εξασφαλισθεί ότι το Ευρωπαϊκό Κοινοβούλιο θα αντιμετωπίζεται επί ίσοις όροις με την Επιτροπή, διαθέτοντας το δικαίωμα να υποβάλλει προτάσεις για την τροποποίηση της Συνθήκης. Η Συνθήκη χρειάζεται να τροποποιηθεί ώστε να προβλέπει ότι το Κοινοβούλιο και το Συμβούλιο πρέπει να εγκρίνουν από κοινού τις μελλοντικές αναθεωρήσεις των διατάξεών της, πριν αυτές υποβληθούν προς κύρωση στα εθνικά κοινοβούλια. Εκτός από τη διαβίβαση όλων των προτεινομένων τροποποιήσεων της Συνθήκης στα κοινοβούλια των κρατών μελών και στο Eυρωπαϊκό Κοινοβούλιο για τελική κύρωση, το Συμβούλιο πρέπει να κοινοποιήσει συγχρόνως το ενιαίο και ενοποιημένο κείμενο των ιδρυτικών συνθηκών[semigr ]

*

* *

Αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα μέλη της Ομάδας Προβληματισμού, τις κυβερνήσεις και τα κοινοβούλια των κρατών μελών.